b"\n_START_ARTICLE_\nLutrofor\n_START_PARAGRAPH_\nLutrofor (starogr\xc5\xa1ko \xce\xbb\xce\xbf\xcf\x85\xcf\x84\xcf\x81\xce\xbf\xcf\x86\xcf\x8c\xcf\x81\xce\xbf\xcf\x82; gr\xc5\xa1ka etimologija \xce\xbb\xce\xbf\xcf\x85\xcf\x84\xcf\x81\xcf\x8c\xce\xbd/loutron in \xcf\x86\xce\xad\xcf\x81\xcf\x89/pher\xc5\x8d \xe2\x80\x93 'voda za kopanje' in 'prena\xc5\xa1anje') je posebna vrsta gr\xc5\xa1ke kerami\xc4\x8dne posode, zna\xc4\x8dilne po podolgovatem vratu z dvema ro\xc4\x8dajema. Uporabljali so ga za prena\xc5\xa1anje vode za nevestino predporo\xc4\x8dno obredno kopel in za pogrebne obrede, dali so ga tudi v grobnico neporo\xc4\x8dene \xc5\xbeenske.  Sam lutrofor je bil prikazan kot motiv na gr\xc5\xa1kih nagrobnikih kot relief (na primer lekit na steli iz Panajtija) ali kot kamnita posoda. Veliko so jih na\xc5\xa1li na obmo\xc4\x8dju grobov na Keramejku v Atenah. Nekatere hranijo v Narodnem arheolo\xc5\xa1kem muzeju v Atenah.\n_START_SECTION_\nOblike in tehnike\n_START_PARAGRAPH_\nLutrofor je posebna oblika gr\xc5\xa1ke vaze. Zanj je zna\xc4\x8dilen dolg, vitek vrat, ima zajetno telo, \xc5\xa1iroka usta in dolgo nogo. Razlikujemo dve glavni obliki: lutrofor amfora, ki ima kot amfora dva stranska ro\xc4\x8daja, in druga glavna oblika je lutrofor hidrija, ki ima poleg dveh stranskih ro\xc4\x8dajev tako kot hidrija tudi tretji ro\xc4\x8daj na zadnjem delu posode._NEWLINE_Zunaj Atike so jih v ve\xc4\x8djem \xc5\xa1tevilu izdelovali kot amfore samo v Apuliji. Razli\xc4\x8dni raziskovalci jih delijo na vaze z jaj\xc4\x8dasto obliko trupa (vrsta I) in s konkavnim valjastim trupom (vrsta II), spornej\xc5\xa1a je dodatna \xc4\x8dlenitev na podlagi razli\xc4\x8dnih ro\xc4\x8dajev. Jaj\xc4\x8daste oblike lutroforja se pojavljajo v izvedbah s spiralnimi ro\xc4\x8daji (razli\xc4\x8dica I) in z ravnimi ro\xc4\x8daji (razli\xc4\x8dica II). Valjasta oblika ima spirale (razli\xc4\x8dica I) ali je brez ro\xc4\x8dajev (razli\xc4\x8dica II). _NEWLINE_Zlasti lutroforji velikega formata so morali biti sestavljeni iz ve\xc4\x8d izdelanih posameznih delov. Telesa, noge in ro\xc4\x8daji, pogosto tudi vrat in ustnice so bili izdelani lo\xc4\x8deno in sestavljeni pred \xc5\xbeganjem. Frank Hildebrandt je predpostavil, da je bila pri velikem lutroforju struktura iz enega kosa ne glede na vse druge tehni\xc4\x8dne te\xc5\xbeave visoka 93,6 cm in te\xc5\xbeka 10,1 kg po \xc5\xbeganju in verjetno po\xc5\xa1kodovana.\n_START_SECTION_\nRazvoj in uporaba\n_START_PARAGRAPH_\nAnti\xc4\x8dni viri niso jasni. Lutrofor je bil verjetno vaza za kopalno vodo za obredno predporo\xc4\x8dno kopanje, pa tudi za prena\xc5\xa1anje vode. Demosten lutrofor omenja kot grobni okras in navaja, da je bila pokopana oseba neporo\xc4\x8dena. V poznoanti\xc4\x8dnih in srednjeve\xc5\xa1kih virih izvemo samo to, da je bil povezan s poro\xc4\x8dnim statusom. _NEWLINE_Prve lutrofor hidrije so nastale proti koncu 8. stoletja pr. n. \xc5\xa1t. Izdelane so bile v Atenah in \xc5\xa1e vedno okra\xc5\xa1ene v protoati\xc5\xa1kem slogu. Malo pozneje, okoli 690 pr. n. \xc5\xa1t., so v Atenah nastale tudi prve lutrofor amfore. Menijo, da sta se obe obliki razvili neodvisno. Lutrofor hidrije so verjetno posebne, dragocene oblike hidrije, medtem ko se je lutrofor amfora verjetno razvila iz starej\xc5\xa1ih oblik amfor. To naj bi vplivalo tudi na uporabo obeh oblik v Atenah._NEWLINE_Paul Wolters domneva, da sta bili obe obliki enako pomembni in imeli enak pomen in enako uporabo. Gerit Kokula misli, da so lutrofor hidrije obredne posode, povezane z nevesto, lutrofor amfore pa z \xc5\xbeeninom. Rosmarie Moscha-Klingele je v svoji disertaciji trdila, da sta bili obe obliki razli\xc4\x8dno uporabljeni: lutrofor hidrija za prakti\xc4\x8dno uporabo pri poro\xc4\x8dnem obredu v Atenah, medtem ko je imela lutrofor amfora nagrobni pomen kot pridatek ali kot nagrobnik ali pa je bila okrog sredine 7. stoletja pr. n. \xc5\xa1t. \xc4\x8drnofiguralno poslikana votivna daritev v sveti\xc5\xa1\xc4\x8du nimfe na Akropoli v Atenah. Zaradi uni\xc4\x8denja stavb v pozni rimski dobi in popolnega pomanjkanja pisnih virov uporaba vaze v kultne namene ni potrjena. Povezovanje lutroforja s kopeljo za nevesto je nastalo pozneje. Poleg tega je bila voda za poroko iz svetih izvirov._NEWLINE_Sveti\xc5\xa1\xc4\x8de nimfe so odkrili leta 1955 in ga raziskali do leta 1959 pri ve\xc4\x8d izkopavanjih. Predvsem najdena \xc4\x8drnofiguralna lutrofor hidrija je bila iz \xc4\x8dasa do okoli 480 pr. n. \xc5\xa1t., a tudi lutrofor amfore niso redke. Po 480 pr. n. \xc5\xa1t. do konca izdelovanja okoli 30 let pozneje je prevladal rde\xc4\x8defiguralni slog."